**Fibrilații secundare**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nu este accesibil oricui să cumpere

un colț de rai

cu un măr, un șarpe, Eva și Adam.

Toți se înghesuie să stea la coadă,

unii vor numai mărul,

cei mai mulți o vor pe ea.

Șarpele pierde teren.

-Bucăți din rai la ofertă,

strigă un înger voiajor împărțind pliante.

La bursă acțiunile oscilează,

Eva e cea mai bine cotată,

câțiva cred că dacă au mărul

îl vor ademeni pe Adam.

Unul singur vrea un colț de rai cu șarpele.

-Ce să faci cu el,

întreabă mirat Machiavelli,

aflat întâmplător pe acolo.

-Dacă iau șarpele îi am pe toți.

-La ce-ți folosesc?

Vreau să rescriu cartea.

adina v.

9.01.2019